**CONTRACT DE SERVICII DE AUDIT FINANCIAR**

Nr. ............. /.............................

1. Părți contractante:

**DIRECȚIA GENERALĂ DE ASISTENȚĂ SOCIALĂ ȘI PROTECȚIA COPILULUI HARGHITA**, cu sediul în Miercurea Ciuc, Piața Libertății nr. 5, județul Harghita, telefon: 0266314711, fax 0266207754, cod fiscal 9798918, cont nr. RO71TREZ24A680600580102X și RO55TREZ24A680600580101X, deschise la Trezoreria Miercurea-Ciuc, reprezentată prin Elekes Zoltan, director general și Székely-Béres Zsolt, director general adjunct economic, în calitate de beneficiar, pe de o parte

și

**S.C. …...... S.R.L**, cu sediul în …….., str.……. nr. ….., , județul …, telefon …………………, număr de înregistrare la ORC ……………………………., cod fiscal RO ……………., cont IBAN nr. …………., deschis la ……………., reprezentată prin **…………..**, având funcția de administrator, în calitate de **prestator**, pe de alta parte, au convenit încheierea prezentului contract de prestări servicii, cu respectarea următoarelor clauze:

***1. Definiții***

1.1. În prezentul contract următorii termeni vor fi interpretați astfel:

1. **Contract** - reprezintă prezentul contract și toate anexele sale;
2. **Achizitor și Prestator** - părțile contractante, așa cum sunt acestea definite în preambulul prezentului contract;
3. **Prețul contractului** - prețul plătibil Prestatorului de către Achizitor, în baza contractului pentru îndeplinirea integrală și corespunzătoare a tuturor obligațiilor sale, asumate prin contract sau impuse prin lege;
4. **Servicii** - activitățile a căror prestare face obiectul contractului;
5. **Forța majoră** - un eveniment mai presus de controlul părților, care nu se datorează greșelii sau vinei acestora, care nu putea fi prevăzut și care face imposibilă executarea și, respectiv, îndeplinirea contractului. Sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargou, enumerarea nefiind exhaustivă, ci enunțiativă. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia din părți;
6. **Formular de ofertă** - actul juridic prin care Prestatorul și-a manifestat voința de a se angaja din punct de vedere juridic în prezentul contract de achiziție publică, oferta cuprinde propunerea financiară și propunerea tehnică, complet și integral;
7. **Caiet de sarcini** - conține specificațiile tehnice. Specificațiile tehnice reprezintă cerințe, prescripții, caracteristici de natură tehnică, ce permit fiecărui serviciu să fie descris în mod obiectiv astfel încât să corespundă necesității Achizitorului. Specificațiile tehnice definesc, după caz și fără a se limita la cele ce urmează, caracteristici referitoare la nivelul calitativ, tehnic și de performanță, cerințe privind impactul asupra mediului, siguranța în exploatare, dimensiuni, terminologie, simboluri, teste și metode de testare, ambalare, etichetare, marcare și instrucțiuni de utilizare a produsului, tehnologii și metode de producție, precum și sisteme de asigurare a calității și condiții pentru certificarea conformității cu standarde relevante sau altele asemenea;
8. **Propunerea tehnică** - parte a ofertei elaborată pe baza cerințelor din caietul de sarcini sau după caz din documentația descriptivă;
9. **Propunerea financiară** - parte a ofertei ce cuprinde toate informațiile cu privire la preț, tarif, toate celelalte condiții financiare și comerciale corespunzătoare satisfacerii cerințelor solicitate prin documentația de atribuire;
10. **Durata contractului** - perioada de timp în care contractul produce efecte juridice;
11. **Termen de prestare** – data până la care trebuie prestate serviciile conform ofertei și predate livrabilele;
12. **Obiectul contractului** - executarea și finalizarea serviciilor definite în caietul de sarcini;
13. **Zi** - zi calendaristică, dacă nu se prevede în mod expres altfel;
14. **An** - o perioadă de 365 de zile consecutive;

1.2. În prezentul Contract, cu excepția unei prevederi contrare, cuvintele la forma singular vor include forma de plural și viceversa, acolo unde acest lucru este permis de context.

1.3. Clauzele și expresiile vor fi interpretate prin raportare la întregul contract.

***CLAUZE GENERALE***

***2. Obiectul contractului***

2.1. Prestatorul se obligă să presteze ***SERVICII DE AUDIT FINANCIAR în cadrul proiectului „Dezvoltarea de noi servicii prin înființarea unui centru de zi și a unei case tip familial în localitatea Bilbor, județul Harghita”, Cod SMIS 146176*** de la data încheierii contractului, pe toata perioada de desfășurare a proiectului.

2.2. Achizitorul se obligă să plătească prețul convenit în prezentul contract pentru serviciile prestate în mod corespunzător și în deplină concordanță cu termenii și condițiile prezentului Contract, precum și cu prevederile legale aplicabile.

***3. Prețul contractului***

3.1. Prețul convenit pentru îndeplinirea contractului, plătibil Prestatorului de către Achizitor, conform ofertei financiare, este de .............. lei, fără TVA, la care se adaugă TVA în valoare de ........... lei, prețul total al contractului fiind de ................... lei, după cum urmează:

3.2. Valoarea cuprinsă la art. 3.1. va fi achitată în tranșe egale, conform graficului de rambursare, după recepția fiecărui raport de audit predat beneficiarului, pe bază de factură fiscală.

3.3.În cazul modificării graficului de rambursare prin actualizarea numărului Cererilor de rambursare, se va actualiza și numărul rapoartelor de audit, recalculându-se prețul per/ raport de audit în tranșe egale din valoarea rămasă.

3.4. Număr Cereri de plată/rambursare conform Grafic de rambursare: 8

**4. *Durata contractului***

4.1. Durata contractului de audit este cuprinsă între data semnării contractului și data acceptării și rambursării/plății de către OI/AM POR a ultimei cereri de rambursare/plată transmisă de DGASPC HARGHITA.

4.2. Auditorul se obligă să ofere suport beneficiarului până la data obținerii rambursării sumelor solicitate prin Cererile de rambursare (intermediare și finală) chiar dacă această perioadă o depășește pe cea de implementare a proiectului, respectiv 30.06.2023.

***5. Executarea Contractului***

5.1. Derularea efectivă a serviciilor de audit va începe de îndată ce autoritatea contractantă va emite Ordinul de începere a serviciilor de audit.

5.2. Executarea Contractului din partea Prestatorului este continuă, iar obligațiile prevăzute în sarcina sa formează un tot indivizibil, executarea lor întocmai și integral fiind esența prezentului Contract.

***6. Documentele contractuale***

6.1. Documentele contractului sunt:

a) Documentația de atribuire;

b) Oferta;

c) alte documente;

6.2. Documentele enumerate la art. 6.1 se constituie în anexe la prezentul contract și fac parte integrantă din acesta.

6.3. În cazul oricărei contradicții între documentele enumerate la art. 6.1 prevederile lor vor prevala în conformitate cu succesiunea de la art. 6.1.

***7.* *Obligațiile principale ale Prestatorului***

7.1. Prestatorul se obligă să presteze serviciile care fac obiectul prezentului contract în perioadele convenite și în conformitate cu obligațiile asumate în prezentul contract.

7.2. Prestatorul se obligă să presteze serviciile la standardele și sau performanțele prezentate în propunerea tehnică, anexă la contract.

7.3. Prestatorul se obligă să elaboreze rapoarte minime ce vor descrie toate activitățile desfășurate și vor fi prezentate pe parcursul prezentului contract de servicii, astfel:

* Raport de audit financiar intermediar – acesta se va elabora anterior fiecărei depuneri de cerere de plată/cerere de rambursare, în vederea verificării cheltuielilor.
* Raport de audit financiar final.

***8.* *Obligațiile principale ale Achizitorului***

8.1. Achizitorul se obligă să recepționeze serviciile prestate.

8.2 Achizitorul se obligă să plătească prețul către Prestator în termenul și condițiile convenite în prezentul contract.

***CLAUZE SPECIFICE***

***9.* *Alte responsabilități ale Prestatorului***

9.1. Prestatorul are obligația de a presta serviciile prevăzute în contract cu profesionalismul și promptitudinea cuvenite angajamentului asumat, în conformitate cu standardele și/sau performanțele prezentate în propunerea tehnică.

9.2. Prestatorul are obligația de a supraveghea prestarea serviciilor, de a asigura resursele umane, materiale, instalațiile, echipamentele sau altele asemenea, fie de natură provizorie, fie definitive cerute de și pentru Contract, în măsura în care necesitatea asigurării acestora este prevăzută în Contract sau se poate deduce în mod rezonabil din Contract.

9.3. Prestatorul este pe deplin responsabil pentru prestarea serviciilor în conformitate cu termenele convenite. Totodată, este răspunzător atât de siguranța tuturor operațiunilor și metodelor de prestare utilizate, cât și de calificarea personalului folosit pe toată durata Contractului.

9.4 (1) Prestatorul va lua toate măsurile necesare pentru a preveni ori stopa orice situație care ar putea compromite executarea obiectivă și imparțială a prezentului Contract. Conflictele de interese pot apărea în mod special ca rezultat al intereselor economice, legăturilor de rudenie ori afinitate, sau oricăror alte legături ori interese comune. Orice conflict de interese potențial sau efectiv, apărut după semnarea prezentului Contract trebuie notificat în scris Achizitorului fără întârziere.

(2) Achizitorul își rezervă dreptul de a verifica dacă măsurile luate sunt respectate în mod corespunzător și poate solicita luarea unor măsuri suplimentare, dacă va considera necesar. Prestatorul are obligația de a se asigura că personalul său nu se află într-o situație care ar putea genera conflict de interese. Prestatorul va înlocui imediat și fără vreo compensație din partea Achizitorului orice membru al personalului său, care se regăsește într-o astfel de situație.

(3) Prestatorul are obligația de a evita orice contact care ar putea să-i compromită independența ori pe cea a personalului său. Dacă Prestatorul eșuează în a-și menține independența, Achizitorul, fără afectarea dreptului său de a obține repararea prejudiciului ce i-a fost cauzat ca urmare a situației de conflict de interese, va putea decide rezilierea prezentului Contract în condițiile prevăzute la art. 15.

9.5 Prestatorul va garanta și va despăgubi pe cheltuiala sa Achizitorul, pe agenții și salariații acestuia, pentru și împotriva tuturor acțiunilor în justiție, revendicărilor, pierderilor și pagubelor rezultate din orice acțiune sau omisiune a Prestatorului și a angajaților, colaboratorilor sau subcontractanților săi, în executarea prezentului Contract, inclusiv împotriva oricărei încălcări ale prevederilor legale sau a drepturilor terților, privind brevetele, mărcile comerciale, modelele sau desenele industriale ori alte forme de proprietate intelectuală, precum și dreptul de autor și alte drepturi conexe.

9.6 După executarea serviciilor, Prestatorul va putea fi ținut răspunzător pentru orice încălcare a obligațiilor sale prevăzute în Contract ori în dispozițiile legale aplicabile, într-un interval de timp stabilit conform legii care guvernează Contractul.

***10. Alte responsabilități ale Achizitorului***

10.1. Achizitorul va colabora, atât cât este posibil, cu Prestatorul pentru furnizarea informațiilor pe care acesta din urmă le poate solicita în mod rezonabil pentru realizarea Contractului.

***11. Începere, finalizare, întârzieri, sistare***

11.1 (1) Prestatorul are obligația de a începe prestarea serviciilor la data prevăzută la art. 5.1.

(2) În cazul în care Prestatorul suferă întârzieri datorate în exclusivitate Achizitorului, părțile vor stabili de comun acord prelungirea perioadei de prestare a serviciului, fără vreo obligație suplimentară de orice natură din partea Achizitorului.

11.2 (1) Serviciile prestate în baza Contractului sau, dacă este cazul, oricare fază a acestora prevăzută a fi terminată într-o perioadă stabilită în graficul de plăți trebuie finalizate în termenul convenit de părți, termen care se calculează de la data prevăzută pentru începerea prestării serviciilor. Prestarea serviciilor la termenele specificate este considerată de către părți o condiție esențială a prezentului Contract

(2) În cazul în care există motive de întârziere ce nu se datorează nici direct, nici indirect Prestatorului, acesta poate solicita prelungirea perioadei de prestare a serviciilor sau a oricărei faze a acestora. În cazul în care Achizitorul consideră justificată solicitarea și prelungirea nu ar cauza întârzieri semnificative, respectiv nu ar influența în mod negativ îndeplinirea obligațiilor legale sau contractuale ale Achizitorului, decurgând din contracte cu terțe persoane, Părțile vor revizui, de comun acord, perioada de prestare și vor semna un act adițional.

(3) În cazul în care prelungirea nu este posibilă fără a cauza daune de orice natură Achizitorului sau a-i crea dificultăți în îndeplinirea altor obligații, inclusiv față de terțe persoane, Prestatorul va face tot posibilul pentru a se încadra în termenele inițiale, inclusiv efectuarea de ore suplimentare, angajarea de personal suplimentar etc., fără a avea pretenții financiare suplimentare față de Achizitor.

11.3 Dacă pe parcursul îndeplinirii contractului Prestatorul nu respectă graficul de plăți sau există riscul de a nu se încadra în acest grafic, Prestatorul are obligația de a notifica în scris acest lucru imediat Achizitorului. Modificarea datei/perioadelor de prestare asumate în graficul de plăți se face numai cu acordul părților, prin act adițional.

11.4 Cu excepția cazului de forță majoră și în afara cazului în care Achizitorul este de acord cu o prelungire a duratei de prestare conform art. 11.2, o întârziere în îndeplinirea contractului dă dreptul Achizitorului de a solicita penalități de întârziere Prestatorului potrivit prevederilor art. 15.

11.5. În caz de întârziere mai mare de 15 zile, respectiv în caz de întârziere repetată (în sensul prezentului contract întârziere repetată va însemna două cazuri consecutive de nerespectare a graficului de plăți ori trei cazuri neconsecutive de întârziere în orice perioadă în decursul executării Contractului) Achizitorul va avea dreptul de a rezilia prezentul Contract conform dispozițiilor art. 15 de mai jos.

***12. Recepție și verificări***

12.1 - Achizitorul are dreptul de a verifica modul de prestare a serviciilor pentru a stabili conformitatea lor cu prevederile din propunerea tehnică și din caietul de sarcini.

12.2 - Verificările vor fi efectuate în conformitate cu prevederile din prezentul contract. Achizitorul are obligația de a notifica, în scris, Prestatorului identitatea reprezentanților săi împuterniciți pentru acest scop.

12.3 – Prestatorul are obligația de a depune rapoarte în conformitate cu temenele convenite între părți. Fiecare raport va fi verificat, de regulă în termen de 5 zile lucrătoare, de către reprezentanții Achizitorului și dacă conțin toate elementele vor fi aprobate de către reprezentantul Achizitorului.

12.4 – În cazul în care în raport sunt semnalate lipsuri sau neclarități, Achizitorul are dreptul de a cere modificări sau completări ulterioare, acestea vor fi soluționate prompt, în termenul convenit de max. 5 zile.

***13. Modalități de plată***

13.1. Pentru serviciile prestate Prestatorul va emite facturi după aprobarea raportului de către Achizitor. Moneda de facturare va fi Leul românesc.

13.2. Achizitorul va verifica factura emisă de regulă în termen de 5 zile de la înregistrarea acestuia la sediul Achizitorului, iar în cazul în care consideră necesar, va solicita precizări sau informații suplimentare, iar acestea vor fi prompt soluționate în termenul convenit de maxim 5 zile.

13.3. Achizitorul va refuza factura sau va solicita modificarea facturii, după cum va considera necesar, în cazul în care serviciile facturate nu au fost prestate, nu au fost prestate corespunzător ori integral, dacă documentele anexate nu sunt corespunzătoare sau complete, factura nu conține toate informațiile necesare ori nu corespunde sub orice aspect condițiilor prevăzute în prezentul Contract.

13.4. În cazul în care Achizitorul aprobă factura inițială sau modificată conform solicitărilor, după caz, aceasta se va plăti în termen de 30 zilede la acceptarea sa de către Achizitor.

13.5. Dacă Achizitorul nu onorează facturile în termen de 10 zile de la expirarea perioadei prevăzute convenite la art. 13.4, Prestatorul are dreptul de a sista prestarea serviciilor. Imediat ce Achizitorul onorează factura, Prestatorul va relua prestarea serviciilor în cel mai scurt timp posibil.

***14. Penalități, daune-interese***

14.1. În cazul în care Prestatorul nu își îndeplinește sau nu se achită corespunzător de obligațiile asumate prin Contract, Achizitorul are dreptul de a-i impune plata unei penalități de întârziere de 0,03% din valoarea serviciilor neprestate pentru fiecare zi de întârziere până la îndeplinirea efectivă și corespunzătoare a obligațiilor. Penalitățile vor putea depăși suma asupra cărora se calculează. Achizitorul va putea deduce valoarea penalităților din orice sume datorate cu orice titlu Prestatorului.

14.2. În cazul în care Achizitorul nu plătește facturile fiscale în condițiile și la termenele prevăzute la art. 13.4, Prestatorul are dreptul de a-i solicita plata unei penalități de întârziere de 0,03% din suma datorată scadentă, pentru fiecare zi de întârziere, până la îndeplinirea efectivă a obligațiile de plată.

***15. Rezilierea contractului din inițiativa Achizitorului***

15.1. Achizitorul poate rezilia contractul cu efecte depline, fără termen de grație, fără necesitatea îndeplinirii unei alte formalități și fără intervenția vreunei autorități sau instanțe de judecată și/sau arbitrale, printr-o simplă notificare adresată Prestatorului, în oricare dintre situațiile următoare:

a) Prestatorul își încalcă obligațiile din prezentul Contract sau din dispozițiile legale sau nu execută serviciile conform prezentului Contract ori în conformitate cu prevederile legale aplicabile;

b) Prestatorul nu se conformează în perioadă de timp specificată în notificarea emisă de către Achizitor, prin care i se solicită remedierea executării necorespunzătoare sau neexecutării obligațiilor din prezentul Contract;

c) Prestatorul încalcă dispozițiile art. 19.1 din prezentul contract;

d) Prestatorul face obiectul unei cereri de declarare a stării de insolvență, de declanșare a procedurii de faliment, reorganizare, dizolvare, lichidare voluntară, intră sub administrare judiciară sau sub controlul altei autorități, și-a suspendat activitatea, sau se află într-o situație asemănătoare rezultând dintr-o procedură similară reglementată de lege;

e) Prestatorul se află în culpă profesională gravă ce poate fi dovedită prin orice mijloc de probă;

f) împotriva Prestatorului a fost pronunțată a hotărâre de condamnare cu privire la fraudă, corupție, implicare într-o organizație criminală sau orice altă activitate ilegală;

g) apariția oricărei alte incapacități care să împiedice executarea sau să creeze dificultăți semnificative, mai mult de 10 zile în executarea prezentului contract;

h) apariția unor circumstanțe care nu au putut fi prevăzute la data încheierii contractului și care conduc la modificarea efectelor clauzelor contractuale în așa măsură încât îndeplinirea Contractului ar fi contrară interesului public;

i) alte cazuri prevăzute expres în prezentul contract ori în legile aplicabile.

15.2. În caz de reziliere a Contractului Achizitorul va fi îndreptățit să recupereze de la Prestator, fără a renunța la celelalte remedii la care este îndreptățită în baza Contractului sau în baza legii, orice pierdere sau prejudiciu suferit, inclusiv daunele indirecte sau de imagine.

15.3. Prestatorul nu are dreptul să pretindă, suplimentar față de sumele ce i se cuvin pentru serviciile efectiv prestate, despăgubiri pentru orice altă pierdere sau prejudiciu suferit.

15.4. La primirea notificării de reziliere Prestatorul va lua măsuri imediate pentru finalizarea serviciilor în mod prompt și organizat astfel încât costurile aferente să fie minime.

***16. Rezilierea Contractului din inițiativa Prestatorului***

16.1. În urma unui preaviz de 15 de zile acordat Achizitorului, Prestatorul poate rezilia contractul dacă Achizitorul:

a) nu își îndeplinește obligația de plată către Prestator a sumelor datorate acestuia în termenul prevăzut la art. 13.4. din prezentul Contract;

b) nu își îndeplinește în mod repetat obligațiile asumate, cu privire la care a fost notificat în mod repetat;

c) suspendă derularea serviciilor sau a oricăror părți a acestora pentru mai mult de 120 zile, pentru motive nespecificate în prezentul Contract sau independente de culpa Prestatorului.

16.2. Rezilierea nu va afecta nici un alt drept al Achizitorului sau al Prestatorului dobândit în temeiul prezentului contract.

16.3. În cazul unei asemenea rezilieri, Achizitorul va despăgubi Prestatorul pentru prejudiciul efectiv suferit și dovedit de către acesta, cauzat în mod direct de neîndeplinirea obligațiilor de către Achizitor.

***17. Ajustarea prețului contractului***

17.1 - Pentru serviciile prestate, plățile datorate de Achizitor Prestatorului sunt tarifele declarate în propunerea financiară, anexă la contract.

17.2 - Prețul contractului este ferm și nu se ajustează.

***18. Forța majoră***

18.1. Forța majoră este constatată de o autoritate competentă.

18.2. Forța majoră exonerează părțile contractante de îndeplinirea obligațiilor asumate prin prezentul Contract, pe toată perioada în care aceasta acționează.

18.3. Îndeplinirea Contractului va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.

18.4. Partea contractantă care invocă forța majoră are obligația de a notifica celeilalte părți, imediat și în mod complet, producerea acesteia și de a lua orice măsuri care îi stau la dispoziție în vederea limitării consecințelor.

18.5. Partea contractantă care invocă forța majoră are obligația de a notifica celeilalte părți încetarea cauzei acesteia în maximum 15 zile de la încetare.

18.6. Dacă forța majoră acționează sau se estimează că va acționa o perioadă mai mare de 45 de zile, oricare dintre părți va avea dreptul să notifice celeilalte părți încetarea de plin drept a prezentului contract, fără ca vreuna dintre ele să poată pretinde celeilalte daune-interese.

***19. Confidențialitatea***

19.1. Părțile convin anticipat și expres drept confidențiale toate informațiile, datele și documentele legate de îndeplinirea obiectului prezentului contract și se obligă să nu le divulge, să nu le transmită terților și să nu le valorifice în interes propriu.

19.2. În cazul nerespectării clauzei de confidențialitate Prestatorul va fi obligat la plata de daune-interese.

***20. Cesiunea***

20.1. Este permisă doar cesionarea creanțelor născute din prezentul contract, obligațiile rămânând în sarcina părților contractante, astfel cum au fost stipulate și asumate inițial.

***21. Soluționarea litigiilor***

21.1 Achizitorul și Prestatorul vor face toate eforturile pentru a rezolva pe cale amiabilă, prin tratative directe, orice neînțelegere sau dispută care se poate ivi între ei în cadrul sau în legătură cu îndeplinirea Contractului.

21.2 Litigiile și divergențele ivite între părți în legătură cu executarea prezentului Contract în cazul cărora părțile nu au reușit să ajungă la o soluție amiabilă vor fi deduse judecării instanțelor competente de la sediul Achizitorului.

***22. Comunicări***

22.1 (1) Orice comunicare între părți, referitoare la îndeplinirea prezentului contract, trebuie să fie transmisă în scris.

(2) Orice document scris trebuie înregistrat atât în momentul transmiterii, cât și în momentul primirii.

22.2 Comunicările între părți se pot face și prin telefon, fax sau e-mail, cu condiția confirmării în scris a primirii comunicării.

***23. Dizpoziții finale***

23.1 Orice modificare sau adăugire la prezentul contract se va face numai în urma consimțământului ambelor părți prin act adițional.

23.2. Reprezentanții părților au citit și au interpretat prezentul contract, constituit din documente contractuale și anexe și au considerat că documentul este în totalitate în conformitate cu voința lor reală, astfel orice înțelegere în afara prezentului contract nu va fi luat în considerare.

***24. Legea aplicabilă contractului***

24. Contractul va fi interpretat conform legilor din România.

Prezentul contract s-a încheiat în azi ................., în două exemplare câte unul pentru fiecare parte.

|  |  |  |
| --- | --- | --- |
| **Achizitor,** |  | **Prestator,** |
| **DIRECȚIA GENERALĂ DE ASISTENȚĂ SOCIALĂ ȘI PROTECȚIA COPILULUI HARGHITA** |  |  |
| Director general |  | Administrator |
| **Elekes Zoltan** |  |  |
|  |  |  |
| Director general adj. economic |  |  |
| **Székely-Béres Zsolt** |  |  |
|  |  |  |
| Viza juridică |  |  |
| **Andras Imre** |  |  |
|  |  |  |
| Responsabil contract, manager proiect |  |  |
| **Trif Letiția** |  |  |